ข้อเท็จจริง 8 ประการเกี่ยวกับคน ที่ผู้ประกอบการควรรู้

กฎ 13 ข้อในการทำสตาร์ทอัพให้ประสบความสำเร็จ ของ Paul Graham โดยเฉพาะข้อที่ 4 “จงเข้าใจผู้ใช้ของคุณ” ถือเป็นหัวใจสำคัญ เพราะเกี่ยวกับคน แน่นอนว่าการทำธุรกิจ คนไม่ได้หมายถึงแค่ลูกค้า แต่ยังรวมถึง ตัวคุณเอง พนักงาน และเพื่อนร่วมงานของคุณด้วย นี่คือข้อเท็จจริง 8 ประการเกี่ยวกับคน โดย Geoffrey James ที่คุณสามารถนำไปใช้พิจารณาในการดำเนินธุรกิจได้

Photo credit: What Entrepreneurs Know About People

1. คนส่วนใหญ่เป็นคนดี

แม้ว่าโลกนี้จะมีคนไม่ดีอยู่บ้าง แต่โดยปกติ คนส่วนมากก็ยึดหลักความถูกต้องไว้ในใจ คนเหล่านี้เชื่อในความสามารถของตนเพื่อทำสิ่งที่ดีที่สุดด้วยทรัพยากรที่พวกเขามี เจตนาดี ๆ เหล่านี้ คือ สิ่งผู้คนแสดงออกมาให้คุณเห็น เมื่อพวกเขาพร้อมที่จะทำงานกับคุณ

2. ผู้คนมักจดจำเรื่องราว

นับตั้งแต่ครั้งแรกที่มนุษย์นั่งรอบกองไฟ พวกเขามักถูกดึงดูดด้วยเรื่องราว ซึ่งถูกเรียบเรียงมาจากเหตุการณ์และข้อเท็จจริง

มนุษย์มักเชื่อข้อเท็จจริง แต่จดจำเรื่องราวได้ดีกว่า ดังนั้น จงร้อยเรียงข้อเท็จจริงเกี่ยวกับธุรกิจของคุณให้กลายเป็นเรื่องราว เพื่อดึงดูดและตรึงใจลูกค้า พนักงาน และนักลงทุน

Photo credit: Running on Stories: Flashing “Share Your Story” Is Not Enough

3. การตัดสินใจของคน อารมณ์มักมาก่อนเหตุผล

น้อยคนนักที่จะตัดสินใจ ด้วยการประเมินข้อเท็จจริงก่อน แล้วตัดสินใจทีหลัง ผู้คนส่วนใหญ่มักตัดสินใจโดยใช้อารมณ์ แล้วค่อยหาเหตุผลมาประกอบภายหลัง ว่าสิ่งที่ตัดสินใจไปแล้วดีหรือไม่ ดังนั้นหากคุณกำลังพิจารณาอะไรสักอย่างก่อนตัดสินใจ พึงระลึกไว้ว่าเจ้าอารมณ์มักจะมาก่อนเหตุผล

4. คนรับฟัง คือ สิ่งที่ผู้คนต้องการ

ผู้คนส่วนมากมีปัญหามากพอที่ถกกันได้เป็นอาทิตย์ พวกเขาไม่ได้ต้องการอะไรเลย ขอเพียงแค่มีคนรับฟัง ถ้าคุณไม่รับฟัง ความสัมพันธ์ของคุณอาจจบลง หรือถ้าคุณบอกให้หุบปาก ผู้คนจะต่อต้านคุณไปตลอดกาล

ถ้าคุณเป็นหัวหน้า คุณควรรับฟังเรื่องราวของลูกน้องอย่างเป็นธรรม หรือถ้าคุณพนักงานขาย คุณควรรับฟังลูกค้ามากกว่าพูด

Photo credit: The Importance of Listening

5. ความสัมพันธ์ที่แน่นแฟ้น คือ สิ่งที่มนุษย์ปรารถนา

เหนือสิ่งอื่นใด มนุษย์ทุกคนต้องการความสัมพันธ์ที่ลึกซึ้งและยืนยาวกับมนุษย์ด้วยกันเอง ดังนั้น Product ที่ประสบความสำเร็จอย่างมาก คือ Product ที่สามารถเชื่อมโยงความสัมพันธ์ของผู้คนเข้าด้วยกันได้

6. คนมักหลีกหนีความเจ็บปวด และแสวงหาความสุข

สมองมนุษย์มีการทำงานให้มนุษย์ปรับตัวเพื่ออยู่รอด สมัยก่อนประวัติศาสตร์ มนุษย์มักหลีกหนีความเจ็บปวดให้ไกลที่สุดเท่าที่ทำได้ โดยวิธีเดียวที่จะทำให้พวกเขาพ้นจากความเจ็บปวดเหล่านั้น คือ การคิดหาทางออก หรือวิธีแก้ปัญหาที่ช่วยให้พวกเขามีความสุข

7. คนแต่ละรุ่นไม่ได้เปลี่ยนแปลงมากนัก

พวกคน Gen Y มักมองตัวเองว่า เป็นคนรุ่นใหม่และแตกต่าง ซึ่งใหม่จริง แต่ไม่ได้แตกต่างมากนัก เพราะ Gen Y ในทุกวันนี้ก็มีรากฐานมาจากคนรุ่นก่อน ๆ ดังนั้น จงให้คุณค่าทั้งสองสิ่ง ทั้งความกระตือรือล้นของคนรุ่นใหม่ และประสบการณ์ของคนสูงวัย หากนำทั้งสองสิ่งมารวมกันได้จะเป็นประโยชน์ต่อธุรกิจอย่างมาก

8. ผู้คนปรารถนาที่จะฝากตำนานไว้บนโลก

ไม่ว่าจะเป็นนักธุรกิจที่ประสบความสำเร็จ นักเขียนตำราอันทรงภูมิ หรือแม้กระทั่งเด็ก ๆ ทุกคนต้องการเศษเสี้ยวหนึ่งของความอมตะ เพื่อฝากเป็นมรดกทิ้งไว้บนโลกนี้ ซึ่งก็มาจากการทำสิ่งที่แตกต่างจากคนอื่นอย่างแท้จริง ดั่งวลีที่ Steve Jobs กล่าว

“I Don’t Want To Be the Richest Man in the Cemetery”

หรือ ผมไม่ได้ต้องการเป็นชายที่รวยที่สุดในสุสาน

Photo credit: 10 Traits of Outstanding Leaders

ดังนั้น จงคิดให้ดีกับเวลาที่คุณใช้ไปทุกขณะในแต่ละวัน นั่นเพราะคุณกำลังใช้มันสร้างตำนานอยู่

สรุป

ประเด็นของคนเกี่ยวข้องกับผู้ประกอบการโดยตรง เพราะคุณไม่ใช่แค่สร้าง Product แต่คุณสร้างบริษัทของคุณด้วย และคนคือองค์ประกอบสำคัญที่ทำให้ธุรกิจของคุณประสบความสำเร็จ ทั้งตัวคุณเอง พนักงาน และลูกค้า โดยมีข้อเท็จจริง 8 ประการเกี่ยวกับผู้คน คือ

โดยส่วนมากผู้คนมักเป็นคนดี

ผู้คนมักเชื่อข้อเท็จจริง แต่จดจำเรื่องราวได้ดีกว่า

ผู้คนมักใช้อารมณ์ตัดสินก่อนมองหาเหตุผลมารองรับ

การรับฟังคือสิ่งที่ผู้คนต้องการ

ความสัมพันธ์ระหว่างมุนษย์ด้วยกัน คือ สิ่งที่มุนษย์ต้องการ

คนมักหลีกเลี่ยงความเจ็บปวด และแสวงหาความสุข

ในแต่ละรุ่น ผู้คนไม่ได้เปลี่ยนแปลงมากนัก

ผู้คนปรารถนาที่จะฝากตำนานไว้บนโลกนี้

ข้อมูลอ้างอิง

[บทความ] 8 Essential Truths About People